THE TIMES b’ritratt fil-paġna ta’ quddiem tal-Isqof Charles Scicluna qed jiltaqa’ man-nies fil-Kurja għall-okkażjoni tal-festi tal-Milied. Fir-ritratt, tifel jidher affaxinat bis-salib li jġorr l-Isqof Scicluna. Rapport tat-Times dwar din l-okkażjoni jikkwota lill-Amministratur Appostoliku l-Isqof Charles Scicluna jgħid li l-Knisja għandha tibqa’ tkun hemm għas-soċjeta’ Maltija, irrispettivament jekk tkunx ċentrali jew le. Rapport ieħor tat-Times jgħid li s-Sirjan li ngħata status ta’ refuġjat u li kien fost il-passiġġieri abbord vapur Taljan li lbieraħ ħa n-nar barra l-kosta tal-Greċja, kien jgħix Ħaż-Żabbar. Is-Sirjan laħaq ġie evakwat minn fuq il-vapur u bħalissa jinsab fuq vapur ieħor fi triqtu lejn Brindisi. L-ORIZZONT b’ritratt fil-paġna ta’ quddiem ta’ nies kuraġġjużi li bħal kull sena lbieraħ qabżu l-baħar f’Tas-Sliema b’risq il-Malta Community Chest Fund. Rapport ieħor tal-Orizzont jgħid li dettalji ta’ mara liebsa qalziet, ġakketta u rasha mgħottija b’kappa f’San Ġwann huma ftit wisq għall-pulizija biex jistabbilixxu l-identità tagħha. Il-mara tista’ tkun il-moħħ wara t-telefonata ta’ theddida ta’ bomba abbord vapur tal-Gozo Channel minħabba li t-telefonata oriġinat minn telephone box f’San Ġwann. THE MALTA INDEPENDENT ukoll b’ritratt tal-għawwiema li niżlu jgħumu lbieraħ filgħodu. Rapport ta’ dan il-ġurnal jgħid li s-sit fejn kien il-Flower Power fil-limiti tal-Mosta tħalla mitluq għall-aħħar u issa qed jispiċċa post fejn jintremew affarijiet bħal washing machines, televiżjonijiet u wkoll skart tal-kostruzzjoni. L-Independent dwar il-każ tas-surġent tal-għassa ta’ San Ġiljan. Il-ġurnal jgħid li l-istess surġent, Ramon Mifsud, kien iffaċċja azzjoni dixxiplinarja fl-2012 wara każ li kien seħħ f’restaurant f’San Ġiljan u li għalih kien uża forza eċċessiva. IN-NAZZJON b’ritratt tal-qraba tal-passiġġieri tal-Air Asia li għeb ilbieraħ. Rapport tan-Nazzjon dwar is-Surġent Ramon Mifsud. Il-ġurnal jikkwota lil żewġ xhieda li fis-sigħat bekrin tal-Milied filgħodu kienu qed jiddevertu f’Paċeville u qalu li raw lis-surġent Mifsud allegatament isawwat u jhedded lil Karl Baldacchino ta’ 31 sena. In-Nazzjon bid-dettalji tal-iskambju tal-awguri li l-Isqfijiet kellhom mal-pubbliku lbieraħ. Rapport ieħor tan-Nazzjon hu dwar ir-restawr fuq il-koppla tal-Knisja Arċipretali tas-Siġġiewi. Il-ġurnal ukoll bid-dettalji tas-Sirjan b’passaport Malti li kien abbord il-vapur li ħa n-nar u lik ġie evakwat.